Richard Dyer

Ričardas Dajeris (, g. 1945 m. Lidsas, Anglija) – Jungtinės Karalystės akademikas, Londono Karališkojo koledžo Kino studijų katedros profesorius. Specializuojasi kino (ypač Italijos), queer teorijos ir pramogų, rasės, seksualumo bei lyties pateikimo srityse. Anksčiau daug metų dirbo Voriko universiteto Kino studijų katedros dėstytoju ir ėjo kviestinio profesoriaus pareigas Jungtinėje Karalystėje, JAV, Italijoje, Švedijoje, Danijoje ir Vokietijoje.

Biografija 
Gimė Lidse žemesnės viduriniosios klasės šeimoje, užaugo Londono priemiestyje. R. Dajeris Šventojo Andriejaus universitete studijavo prancūzų, anglų, vokiečių kalbas ir filosofiją. Birmingamo universiteto Šiuolaikinės kultūros studijų centre apgynė anglų kalbos daktaro laipsnį. 8-ajame dešimtmetyje R. Dajeris publikavo straipsnius leidinyje „Kairysis gėjus“ („Gay Left“), o 9-ajame dešimtmetyje rašė „Marxism Today“, Jungtinės Karalystės komunistų partijos „eurokomunistiniam“, arba Gramšio sparno, teoriniam žurnalui. Šie straipsniai daugiausia buvo kultūros kritika, o ne klasių politika, pavyzdžiui, „Disko naudai“ (1979) ir „Diana Ros“ (1982). 9-ojo dešimtmečio pradžioje prisidėjo prie „Filmo“ („The Movie“), ypač iš dalies kritiniu straipsniu apie Barbrą Streizand.

Prieš 2006 m. pradėdamas dirbti Karališkajame Londono koledže, jis buvo Voriko universiteto kino studijų profesorius. Ėjo kviestinio profesoriaus pareigas šiose institucijose: Pensilvanijos universiteto Anenbergo komunikacijų mokykloje (1985), Rytų universiteto institute (Istituto Universitario Orientale) (1987), Stokholmo universitete (1996, 2006 ir 2010), Kopenhagos universitete (2002), Niujorko universitete (2003), Bergamo universitete (2004), Veimaro Bauhauzo universitete (2009), Šventojo Andriejaus universitete (2011). Savo karjeros metu dėstė apie rasinę ir etninę kilmę, kiną, žvaigždes (įžymybes), Holivudą, Italijos kiną, F. Felinį ir pateikimą. E. Dajeris taip pat buvo labai įsitraukęs į aukštojo mokslo studijas ir vadovavo disertacijoms įvairiomis temomis – nuo gėjų kino istorijos 8-ajame dešimtmetyje iki eksperimentinės animacijos. Daug kartų publikavęs darbus apie „baltumą“, kiną ir lesbiečių bei gėjų kultūrą, R. Dajeris paskelbė žurnalų straipsnių ir knygų skyrių apie dainas Italijos kine ir baltumą filme „Purvini šokiai“.

Garsi R. Dajerio knyga – „Baltumas: Esė apie rasę ir kultūrą“ („White: Essays on Race and Culture“, 1997). Joje aptariamas vizualinis baltaodiškumo pateikimas nuo XV a. iki XX a. pabaigos, nagrinėjami šio reiškinio religiniai, ekonominiai, lytiniai, kultūriniai ir kiti atžvilgiai. R. Dajeris šioje knygoje diskutuoja su tokiais mokslininkais, kaip Deividas Redigeris (1991 m. knygos „Atlygis už baltumą“ – „The Wages of Whiteness“ autorius), Tamsina Vilton (1995 m. „Nemirtingieji“ – „Immortal“, „Nematomosios: Lesbietės ir judantis vaizdas“ – „Invisible: Lesbians and the Moving Image“ autorė) ir Suzana Džefords (knygos „Kieti kūnai: Holivudo vyriškumas Reigano eroje“ – „Hard Bodies: Hollywood Masculinity in the Reagan Era“ autorė, 1994). Tokiu būdu R. Dajeris prisidėjo prie baltumo, kino ir lytiškumo / seksualumo tyrimų.

Kiti paminėtini R. Dajerio vekalai – pirmoji didelė knyga „Žvaigždės“ („Stars“, 1979) apie tai, kad žiūrovų patirčiai filme didelę įtaką daro kino žvaigždžių suvokimas, „Dangaus kūnai: Kino žvaigždės ir visuomenė“ („Heavenly Bodies: Film Stars and Society“, 1986) – apie tai, kaip žiūrovai ir kuria, ir „vartoja“ tam tikras žvaigždes, „Queer kultūra“ („The Culture of Queers“, 2001) – apie homoseksualius vyrus ne tik lytiniu atžvilgiu,  „Dainõs erdvėje: Dainõs naudojimas kine“ („In the Space of a Song: the Uses of Song in Film“, 2011) – apie dainas miuzikluose, jas nagrinėjant rasės, lytiškumo ir seksualumo aspektais.

Britų kino institutas R. Dajerio karjeros metu jam buvo pavedęs parašyti filmų analizes, tarp kurių minėtini filmai „Trumpas susitikimas“ („Brief Encounter“, 1993) ir „Septyni“ (1995). Tad R. Dajeris pripažįstamas ne tik kaip akademikas, bet ir kaip kino kritikas.

R. Dajeris – svarbus, įtakingas Jungtinės Karalystės gėjų bendruomenės aktyvistas. Rašė leidiniui „Kairysis gėjus“, gynė disko žanrą kaip naująją gėjų savimonės išraišką. Be to, R. Dajeris 1977 m. Nacionaliniame kino teatre suorganizavo pirmąjį gėjų kino renginį. Renginio metu buvo išleistas jo redaguotas esė rinkinys „Gėjai ir kinas“.

Dalyvavo keliuose dokumentiniuose filmuose (1991, 1995, 1996). 2001 m. iš nepublikuotos medžiagos buvo sukurta valandos trukmės laida „Išgelbėtas nuo homoseksualumo slėpimo“ („Rescued From the Closet“, pažodžiui „Išgelbėtas iš spintos“).

Apdovanojimai 
 Kino ir medijų studijų draugijos garbės narystė iki gyvos galvos, 2007
 Turku universiteto garbės daktaras, 2007
 Dublino universiteto koledžo nusipelnęs kino studijų profesorius, 2009
 Dž. R. Bradnerio 83 m. atminimo premija, Jeilio universitetas, 2014–2015
 Bordo Montenio universiteto garbės daktaras, 2018

Bibliografija 
 R. Dajerio bibliografija

Išnašos 

Jungtinės Karalystės kino kritikai
LGBT